_:nb09e5f3cdb694a8981aae4d4b1b27c46xb0
<http://schema.org/articleBody>
"लखनऊ\r\n\r\nविधानसभा चुनाव के पहले समाजवादी पार्टी के प्रथम परिवार में मचे घमासान के पार्ट टू की भूमिका तैयार हो गई है। तेज प्रताप यादव के अब तक खाली हाथ रहने और अपर्णा यादव की उम्मीदवारी की उम्मीदें धूमिल होने के चलते परिवार में खेमेबंदी और बढ़ सकती है। अलग राह चुन चुके शिवपाल यादव इस बार पूरी तरह से एसपी की जड़ खोदने के लिए कमर कस चुके हैं।\r\n\r\nमुलायम सिंह यादव के हाथ से पार्टी की कमान अखिलेश यादव के हाथ जाने के साथ ही परिवार में खेमेबंदी सतह पर आ चुकी थी। लोकसभा चुनाव से ठीक पहले अब यह घर की दहलीज पारकर सड़क पर आ चुकी है। शिवपाल यादव के बाद अपर्णा यादव भी अलग संभावनाओं की जमीन पर काम करती दिख रही हैं।\r\n\r\nबहू, भतीजे की राह रोकेंगे चाचा\r\nशिवपाल यादव प्रगतिशील समाजवादी पार्टी बनाने के बाद से ही एसपी को सबक सिखाने का ऐलान कर चुके हैं। उनकी पार्टी मुलायम सिंह यादव की मैनपुरी सीट छोड़कर सभी पर उम्मीदवार उतारेगी। अहम बात यह है कि मामला उम्मीदवार उतारने तक ही सीमित नहीं है, जिस सीट पर कुनबे की दावेदारी है, उस पर शिवपाल यादव मजबूत चेहरों की तलाश में हैं जो वास्तव में टक्कर दे सकें।\r\n\r\nफिरोजाबाद में रामगोपाल यादव के बेटे अक्षय यादव के खिलाफ शिवपाल यादव खुद चुनाव लड़ने का ऐलान कर चुके हैं। मुलायम कुनबे का दूसरा घर माने जाने वाली इस सीट पर शिवपाल की दावेदारी अखिलेश और रामगोपाल की चिंता बढ़ाने वाली है। उपचुनाव में यहां डिंपल यादव हार चुकी हैं। शिवपाल के लड़ने से वोटों का बंटवारा एसपी के लिए खतरे की घंटी बजा सकता है।\r\n\r\nडिंपल और धर्मेंद्र की सीट पर टकराव\r\nबहू डिंपल यादव की कन्नौज सीट और भतीजे धर्मेंद्र यादव की बदायूं लोकसभा सीट से भी शिवपाल अपने उम्मीदवार खड़े करेंगे। वहीं, अखिलेश यादव की भी दावेदारी हुई तो शिवपाल न पसीजने का दावा कर चुके हैं। एसपी के असंतुष्ट या पुराने चेहरों के लिए जिस तरह से शिवपाल की पार्टी नया ठिकाना बनी है उसका असर एसपी के जमीनी संगठन पर भी पड़ा है।\r\n\r\nतेज और अपर्णा का क्या होगा!\r\nअखिलेश यादव के चचेरे भाई स्वर्गीय रणधीर सिंह के बेटे तेज प्रताप यादव की सियासी पारी मुलायम सिंह यादव ने शुरू कराई थी। मुलायम के मैनपुरी सीट छोड़ने के बाद तेज प्रताप यहां से उपचुनाव में सांसद बने थे। तेज प्रताप बिहार के पूर्व सीएम लालू प्रसाद यादव के दामाद भी हैं। अब मैनपुरी से ही मुलायम के चुनाव लड़ने के चलते तेज प्रताप का मामला अधर में लटक गया है।\r\n\r\nसंभल से उम्मीदवारी की चर्चाएं चली थीं लेकिन टिकट घोषित होने के साथ ही वहां भी संभावनाएं खत्म हो चुकी हैं। इससे तेज के समर्थक नाराज हैं। मुलायम के टिकट की घोषणा के साथ ही मैनुपरी की जिला इकाई भंग करनी पड़ी क्योंकि वे तेज प्रताप के समर्थन में सड़क पर उतर आए थे। रामगोपाल यादव का पुतला तक फूंका गया। वहीं, मुलायम सिंह यादव की छोटी बहू अपर्णा यादव के लिए भी एसपी से लोकसभा टिकट की कोई संभावना नहीं दिख रही है।\r\n\r\nअपर्णा का समायोजन चाहते हैं मुलायम सिंह\r\nसूत्रों के अनुसार 2017 में लखनऊ कैंट से विधानसभा चुनाव हार चुकी अपर्णा का मुलायम सिंह यादव समायोजन तो चाहते हैं लेकिन अखिलेश बहुत पक्ष में नहीं है। जबकि, कुछ महीनों पहले तक शिवपाल यादव के मंच पर दिख रही अपर्णा का रुख इधर गठबंधन के प्रति नरम हो चुका था। ऐसे में सियासी भविष्य के लिए उनके भी अलग राह चुनने के कयास तेज हैं, इससे परिवार की लड़ाई सियासी घमासान में और मुखर दिखाई देगी।"
<https://bheldailynews.com/state/2019/%E0%A4%B2%E0%A5%8B%E0%A4%95%E0%A4%B8%E0%A4%AD%E0%A4%BE-%E0%A4%9A%E0%A5%81%E0%A4%A8%E0%A4%BE%E0%A4%B5-%E0%A4%A4%E0%A5%8B-%E0%A4%94%E0%A4%B0-%E0%A4%97%E0%A4%B9%E0%A4%B0%E0%A4%BE%E0%A4%8F%E0%A4%97/>